เงินบาทเปิดที่ 32.70/72
ธนาคารกรุงศรีอยุธยารายงาน เงินบาทเช้านี้เปิดที่ 32.70/72 อ่อนค่าจากวานนี้ กังวลการเมืองรุนแรง
9 มี.ค. 2553

ธนาคารกรุงศรีอยุธยารายงาน เงินบาทเช้านี้เปิดที่ 32.70/72 อ่อนค่าจากวานนี้ กังวลการเมืองรุนแรง
นักบริหารเงินธนาคารกรุงศรีอยุธยา กล่าวว่า เงินบาทเช้านี้เปิดตลาดที่ระดับ 32.70/72 บาท/ดอลลาร์ อ่อนค่าจากวานนี้ ขณะนี้อยู่ที่ 32.73/75 บาท/ดอลลาร์ ถือว่าอ่อนค่าขึ้นในระดับหนึ่ง
"น่าจะมาจากความกังวลที่เริ่มจะดูรุนแรงขึ้นเรื่องของการจะนำ พรบ.ความมั่นคงมาใช้ แต่ถ้าเกิดมองมุมอื่น เงินสกุลอื่นในภูมิภาคก็อ่อนค่าขึ้นกันหมด ซึ่งน่าจะเป็นการปรับตัวตามค่าเงินสกุลหลัก แต่บ้านเราอาจจะมีปัจจัยในประเทศเข้ามาเสริมนิดหน่อย"นักบริหารเงิน กล่าว
โดยเงินเยนเช้านี้อยู่ที่ระดับ 89.99/90.04 เยน/ดอลลาร์ ส่วนเงินยูโร 1.3610/3618 ดอลลาร์/ยูโร อ่อนค่าขึ้นเช่นกัน
สำหรับทิศทางการเคลื่อนไหวของเงินบาทน่าจะอยู่ในกรอบ 32.65-32.80 บาท/ดอลลาร์โดยให้จับตามปัจจัยการเมืองในประเทศเป็นหลัก นอกนั้นก็เป็นตัวเลขเศรษฐกิจสหรัฐประจำสัปดาห์ ซึ่งในวันอังคารจะมี ABC News เปิดเผยผลสำรวจความเชื่อมั่นผู้บริโภคสหรัฐในสัปดาห์ที่สิ้นสุดวันที่ 7 มี.ค.